google/wiki40b huggingface dataset:
Álvaro de Saavedra Cerón

Saavedras tidlige liv

Vi vet lite om hans tidlige liv. Han var i slekt med Hernán Cortés som han fulgte til Ny-Spania (det nåværende Mexico) i 1526.

Ekspedisjon til Stillehavet

I 1527 fikk Saavedra i oppdrag å unnsette García Jofre de Loaísas ekspedisjon til Krydderøyene (nåværende Molukkene) og bringe krydderplanter tilbake til Spania.
Den 3. oktober 1527  forlot konvoien havnebyen Zihuatanejo med tre fartøy, «Spiritu Santo», «Santiago» og «Florida» (under kommando av Saavedras) og en besetning på 110 mann. Den 1. desember forliste de to første fartøy i en kraftig storm.
Han nådde etterhvert Marshalløyene og derfra gikk reisen videre mot Mindanao der han ankom 1. februar 1528. Saavedra nådde de østre Molukkene i februar og ankom tilslutt Tidore den 30. mars 1528. Han traff overlevende fra de Loaísas ekspedisjon, dog uten å kunne hjelpe dem militært. Saavedra forlot Tidore igjen i juni og satte kurs rett mot øst, den  raskeste vei tilbake til Ny-Spania for å hente forsterkning hos Cortés.
Under turen til Ny-Guinea oppdaget trolig Saavedra tilfeldigvis Schouteøyene og øya  Manus i Amiralitetsøyene og sannsynligvis flere andre øyer. Deretter fortsatte han gjennom Karolinene mot Marianene videre mot nordøst  til han slutt satt  fast i passatvinden med konstant motvind slik at han ble tvunget til å vende tilbake til Tidore. Her døde Cerón.
Tross anbefaling om å vende tilbake til Spania, valgte Saavedra å gjøre et nytt forsøk østover forlot Tidore den 3. mai 1529. Han nådde tilslutt  frem til Marshalløyne der han sannsynligvis oppdaget Pohnpei, Ujelang og Enewetak eller noen av disses atoller.
«Florida» med den gjenværende besetning på 22 mann ankom Tidore den 8. desember 1529 hvor de overga seg til portugiserne.
Først i 1565 oppdaget den spanske munken og sjøfareren Andrés de Urdaneta en seglrute over Stillehavet fra vest til øst.
Haga (Akershus)

Stedet

Stedet ligger ved Glomma og var i flere hundre år det største sundstedet på Romerike. Haga er under sterk utbygging som pendlersted til Oslo. Her fantes det også inntil nylig Statoil bensinstasjon som nå drives videre som dagligvarebutikk. Tidligere hadde Haga mange dagligvarebutikker, postkontor og frisørsalong. Haga har også noe industri: Alna teglverk, plastvarefabrikk og trevarefabrikk. På Haga ligger også Framtun skole.
Haga idrettsforening har fotballag i 8. divisjon. Haga IF har også et kretsmesteskap i Akershus, tatt i 2006 i gutteklassen 15 år av Hagas gutter født i 1991. 
Betel Haga er en frikirkelig menighet tilsluttet den norske pinsebevegelsen. Betel Haga ble stiftet i 1920.
Ferdinand (Disney)

I verden

Ferdinand er en av de få disneykarakterene som ikke opptrer i noen film. Historier om Ferdinand begynte først i USA på 50-tallet, og på 60-tallet begynte tegnere fra Europa og Brasil å skrive om ham også. Ifølge coa.induck.com har imidlertid ikke Ferdinand opptrådt i noen historie etter 1984 i USA. Nesten alle nyere historene om Ferdinand er lagd i Italia.
Han hadde sin første opptreden i verden som Langbeins geninevø i Four Color Comics nr. 562 fra 1954.  Dette skjedde bokstavelig talt med et «pang» i det han kom for å være hos Langbein i en ferie. Da han ikke kom hjem til Langbein til avtalt klokkeslett, lette Mikke og Langbein etter ham i hele byen. Etter en eksplosjon hos det lokale forskningslaboratoriumet, flyr Ferdinand gjennom luften og lander på onkelen sin. Fillete og svarte fra eksplosjonen er forskerne på jakt etter Ferdinand, og Langbein går ut ifra at det verste har skjedd. Ferdinand tilstår å ha forårsaket eksplosjonen, men forskerne uttrykker sin forbauselse overfor ham og trygler ham om å bli med for å jobbe med dem. Uten spor av ydmykhet avslår Ferdinand tilbudet deres slik at han kan være med onkelen sin.

I Norge

Ferdinands debut i Norge skjedde i nr. 3/1958 da Ferdinand og Langbein fant en forsvunnet forsker, Dr. Livingskau. I nyere tegneserieblader er Ferdinand en figur som opptrer ganske sjeldent i forhold til det han gjorde før. Nesten alle historiene som han er med på, lages i dag i Italia. Hvis han først viser seg i norske blader, er det som regel med Langbein (selv om det finnes unntak). Klærne hans er firkantet studentlue, sløyfe, kortbukser og skjorte. Som figur likner han fullstendig på Langbein, men i en smartere barneutgave.
Ferdinand spiller også sammen med Tipp og Topp på fotballaget Elvebreddskameratene. Det er dog oftest Tipp og Topp som det handler om i disse fortellingene, og ikke Ferdinand.

Super-Ferdinand

Han er den eneste som kjenner til at Langbein kan spise supernøtter og bli til Super-Langbein. Måten Ferdinand fikk vite dette på, skjedde en gang Langbein ikke kom hjem i løpet av natta. Ferdinand bestemte seg for å gå og lete etter onkelen sin, og på veien støtte han på Super-Langbein. Idet han spør Super-Langbein om hjelp i saken, går effekten av superpeanøttene bort hos Super-Langbein, noe som resulterer i at Super-Langbein forvandles til Langbein rett foran Ferdinands øyne. Dessuten hadde Super-Langbein fått dårlig ry på seg på den tida, så Langbein forteller Ferdinand om hemmeligheten med peanøttene som gir superkrefter. Dette gjorde at Ferdinand nå kunne, i likhet med sin onkel Langbein, spise supernøtter og bli til Super-Ferdinand. Dette skjedde første gang i Norge i nr.10/1968, og første gang i verden i Super Goof nr. 5/1966.
Telegrafgården (Mandal)

FEIL BILDE
Telegrafgården  er beliggende i Store Elvegate nær brokrysset (skrått overfor Kjøbmandsgaarden). Gården er ett av de gamle ruvende patrisierhus i Mandal. Det ble bygd 1826 av kjøpmann Bangsboe. Gården ble i 1873 kjøpt som privatbolig av Thorn Reymert (1830–1880), som drev forretning i Kjøbmandsgaarden (Mandal) . Hans enke solgte gården til Det Norske Telegrafvesen i 1918. Kommentar til bildet: Dette er ikke Telegrafgården. Den ligger nærmere Brokrysset. Fjern dette bildet!
Turn under Sommer-OL 2012 – Mangekamp lagkonkurranse menn

Klage avgjorde finalen

Det ble tidlig klart at Kina ville ta gullmedaljen, men det var svært jevnt mellom Japan, Storbritannia og Ukraina om de øvrige medaljene. Da konkurransen ble avsluttet, hadde Storbritannia tatt et overraskende sølv og Ukraina bronse, mens Japan lå på fjerdeplass.
Den tredoble verdensmesteren Kohei Uchimura fra Japan fikk ikke godkjent sitt avsluttende avsprang fra bøylehesten og ble dermed trukket i poeng av dommerne i vanskelighetsgrad. Den japanske lagledelsen klaget over avgjørelsen. Japan fikk medhold i klagen, og Japans totale poengsum ble hevet med 0,7 poeng. Japan gikk dermed fra fjerdeplass til sølvmedalje. Storbritannia ble skjøvet ned til bronse og Ukraina til fjerdeplassen.
Det var også overraskende at det amerikanske laget, som hadde vunnet kvalifiseringen, kun endte på femteplass.
Girls' Generation (album)

Girls' Generation er et musikkalbum med Girls' Generation, utgitt i 2007. Dette albumet ble utgitt på nytt i 2008 under tittelen Baby Baby.
Freden i Utrecht (1474)

Freden i Utrecht ble signert i 1474, og avsluttet den engelsk-hanseatiske krigen mellom England og Hansaforbundet.
Sjøkrigen begynte i 1470 med handelskrig i Nordsjøen og Den engelske kanal. En av de mest suksessfulle skipene var manovaren «Peter von Danzig». Krigen, som hovedsakelig ble ført av Danzig og Lübeck, var en krig mot den økte engelske motstanden til Hansabyene syd i Østersjøens handel. Köln ble også midlertidig utestengt fra Hansaforbundet. Freden ble forhandlet fram av Lübecks ordfører Hinrich Castorp, og tildelte de truede privilegiene. I tillegg fikk Hansaforbundet Londons Steelyard i eie, noe som var hanseatisk eiendom fram til midten av 1800-tallet.
Det hanseatiske varehuset i King's Lynn ble bygget i 1475 som en del av freden i Utrecht, og lot Hansaforbundet ha et handelsdepot i Lynn for første gang. Bygningen ble brukt til dette formål fram til 1751 og er det eneste gjenværende byggverket av Hansaforbundet i England.
Norsk filminstitutt

Etableringen

NFI ble etablert ved stortingsvedtak 3. mai 1955 som en del av den statlige satsingen på film etter andre verdenskrig. Ifølge den første formålsparagrafen var oppgavene til instituttet «å samle, katalogisere og oppbevare film, filmbilder, filmmanuskript, trykksaker, filmmusikk og anna filmmateriale – først og fremst av norsk opphav – som er av filmatisk og historisk interesse, å sikre bevaringa av kinomateriell og filmteknisk utstyr av historisk verdi, å drive bibliotek for filmlitteratur og å gjere materialet tilgjengeleg og spreie kjennskap til film»

Fusjoner og flytting

I 1993 fusjonerte NFI med Statens filmsentral, og i 1996 flyttet instituttet inn i Filmens hus i Oslo. Etter de nye retningslinjene for norsk filmpolitikk i St.meld. nr. 22 (2006-2007), ”Veiviseren for det norske filmløftet”, ble Norsk filminstitutt slått sammen med Norsk filmfond, Norsk filmutvikling og Norsk filmkommisjon fra 1. april 2008.

Organisasjon

NFI ledes av et styre oppnevnt av Kulturdepartementet. Den daglige driften ledes av direktør Sindre Guldvog, som i 2013 overtok for Nina Refseth. Direktøren utnevnes for en åremålsperiode på seks år. 
NFI har 87 ansatte per 2019, og forvalter i alt 625 millioner kroner som skal fordeles i løpet av et kalenderår. Organisasjonen består av fire avdelinger per 2019. Per 2013 bestod NFI til sammenligning av fem ulike avdelinger og om lag 100 ansatte, hadde et driftsbudsjett på over 100 millioner kroner og forvaltet ca 446 millioner kroner i tilskuddsmidler.

Virkeområde

NFI gir tilskudd til norske filmer, samproduksjon av film med andre land, tv-serier og videospill. Filminstituttet tilbyr også stipend, kurs og talentutvikling for filmbransjen. Andre oppgaver er informasjon om norsk film nasjonalt og internasjonalt, kunnskapsformidling gjennom Cinemateket, Filmmuseet og utstillinger på Filmens hus, samt tilrettelegging og markedsføring av Norge som et attraktivt opptakssted for utenlandske filmprodusenter.

Cinemateket

Cinemateket er en del av Norsk filminstitutt.

Filmmuseet

Filmmuseet er en del av Norsk filminstitutt, og har tilhold i Filmens Hus i Dronningens gate 16 i Oslo.

Filmbib

Norsk filminstitutt administrerer strømmetjenesten Filmbib.

NFIs arkiv (1951-2000)

Arkivene etter Norsk filminstitutt fra perioden 1951–2000 finnes i Riksarkivet.
Jernbane i Gibraltar

Jernbane i Gibraltar er i dag ikke-eksisterende. Tidligere har det vært et omfattende jernbaneanlegg i havnen med spor til fabrikker og lagerhus i nærheten. Anlegget inkluderte tunneler, også en som gikk gjennom Gibraltarklippen. Rundt 1900-tallet var det også en midlertidig anleggsjernbane i Gibraltar. I den tiden begge banene var i drift, var det mulig å reise langs hele halvøyens kystlinje med tog. Havnebanen hadde hele 17 lokomotiver. De fleste bar nummer, men 4 hadde egne navn: Gibraltar, Catalan, Rosia, og Calpe. I dag er nærmeste jernbanestasjon San Roque - La Línea i Spania som betjenes av ADIF med tog på strekningen fra Algeciras til Bobadilla via Ronda. Frem til 1969 sørget en ferjeforbindelse for enkel tilgang fra Gibraltar til jernbanestasjonen i Algeciras.
Andrej Tsjikatilo

Drapsbølge

Mellom januar og september 1984 utførte Tsjikatilo ytterligere femten mord hvor av det tredje mordet ga etterforskerne deres første, klare spor. Den 24. mars hadde Chikatilo lokket til seg en ti år gammel gutt ved navn Dmitrij Ptasjnikov på vei hjem fra en butikk i Novosjakhtinsk. Flere øyevitner kunne bekrefte at de hadde sett den unge gutten slå følge med Tsjikatilo og etterforskerne samlet inn mange ulike vitneerklæringer som viste seg å matche, og politiet begynte endelig å få satt sammen en viss profil av den mistenkte. Liket av Ptashnikov ble funnet tre dager senere og politiet fant et fotavtrykk som tilhørte morderen, i tillegg til sæd og spytt på ofrets klær.
Innen september det samme året hadde Tsjikatilo utført tolv ytterligere drap.

Tsjikatilo i filmer og bøker

En HBO-film, Citizen X, basert på Robert Cullens bok The Killer Department, ble lagd i 1995 og handler om etterforskningen av drapene. Medvirkende var Jeffrey DeMunn som Tsjikatilo, med Stephen Rea som Viktor Burakov og Donald Sutherland som Mikhail Fetisov. Filmen Evilenko fra 2004 med Malcolm McDowell og Marton Csokas, war basert på Tsjikatilos mord. 
Child 44, en roman av Tom Rob Smith, baserer seg på Tsjikatilo-mordene, men hendelsene finner sted i flere tiår tidligere, fra de første årene med Stalin ved makten. "Psychopathy Red", en sang av Slayer, er skrevet om Tsjikatilo.
Aeropetes tulbaghia

Utseende

En stor (vingespenn 70-90 millimeter), brunlig sommerfugl.
Vingenes underside er gråbrun, forvingen har to uregelmessige, gulhvite bånd, bakvingen ett gulhvitt tverrbånd og utenfor dette en rad nokså store øyeflekker. Oversiden er tegnet som undersiden, men fargene er friskere: grunnfargen er brun og vingebåndene klart gule.

Levevis

Larene lever på gress (Poaceae). De voksne sommerfuglene, som flyr gjennom den sørlige sommeren fra januar til mars, er viktige pollinatorer for plantearter i Amaryllidoideae, sverdliljefamilien og røde orkidéer, som Disa uniflora. De er raske og utholdende flygere.

Utbredelse

Arten lever i Sør-Afrika og Zimbabwe.
Schwedt-traktaten

Schwedt-traktaten ble underskrevet den 6. oktober 1713, under den store nordiske krigen mellom Det russiske tsardømmet og Brandenburg-Preussen i Schwedt. Brandenburg-Preussen ble lovd det sørlige Svensk Pommern opp til elven Peene, som nettopp hadde blitt erobret av Russland. Til gjengjeld skulle Brandenburg-Preussen akseptere de russiske annekteringer av svenske Ingermanland, Estland og Karelia, og betale 400 000 thaler til Russland. Det sørlige Svenske Pommern skulle administreres av Brandenburg-Preussen fram til en kom fram til en endelig fredsavtale.
Dale Idrettslag (Vaksdal)

Fotball

A-laget i fotball spiller i 2017 i 6. divisjon
Casino (TV-program)

Om programmet

Programmet huskes som det første, norske suksess-programmet som ble sendt utenfor NRK. Aldri før hadde man hatt muligheten til å vinne biler, hus, dyre utenlandsferier eller markiser på norsk TV. Programmet hadde 800 000 seere på det meste (på en tid da under 50 prosent av norske hjem hadde tilgang til TVNorge). På det meste mottok kanalen 25 000 telefoner i minuttet under sendingene. Og billettene til studio ble omsatt på svartebørs til 1000 kroner stykket. Telefonnettet i Oslo-området ble etterhvert sprengt mens sendingene gikk, noe som førte til at Flatland begynte å trekke ut hvem som kunne ringe inn basert på hvilket retningsnummer de hadde. Programmet hadde sin storhetstid under Flatland (1989–93). Da Forberg tok over, begynte seertallene å falle, og det siste sendeåret var de helt nede i 100 000. Programmet revolusjonerte Fjernsyns-Norge da det kom.
Premiene ble sponset av private bedrifter og i løpet av kort tid stor næringslivet i kø for å gi storgevinster til programmet. I første sesong var toppgevinsten en luksusbil til en verdi av 400 000 kroner. Fra 1990 var toppgevinsten en villa til en verdi av en million kroner. 
Serien huskes også for Thor-Rune Haugen («Haugen i bua») og for programvertinnen Birgitte Seyffarth (populært omtalt som «Tause Birgitte»). Seyffart var fast vertinne fra 1989 til 1993. Etter at Forberg tok over programlederjobben i 1993, falt ordningen med fast vertinne bort. Fra nå av plukket de ut jenter fra gata og spurte om de ville være vertinne for programmet de neste to ukene. I alt 29 kvinner var innom som vertinne under denne ordningen. Blant disse var Gunilla Holm (1993), Lene Nystrøm (1994) og Janne Formoe.

Relansering og retur

I 2003 gjenoppsto programmet på TV3, igjen med Flatland som programleder, mens Kathrine Sørland var vertinne. Programmet gikk tre sesonger, fordelt på 50 sendinger frem til seinhøsten 2004. Programmet oppnådde imidlertid ikke samme seersuksessen som i sine glansdager på TVNorge. De svake seertallene, spesielt høsten 2004, førte til at TV3 bestemte seg for å avslutte programmet.
Programmet gjenoppsto nok en gang i 2018, denne gang tilbake på TVNorge i forbindelse med kanalens 30-årsjubileum. Både Halvard Flatland og Birgitte Seyffarth var tilbake som henholdsvis programleder og vertinne. Programmet fikk dårlige kritikker, men oppnådde forholdsvis gode seertall med over 400 000 seere.
Brannen i Ycuá Bolaños

Brannen i Ycuá Bolaños var en brann i kjøpesenteret Ycuá Bolaños i Asunción i Paraguay som inntraff 1. august 2004.
Brannen ble muligens forårsaket av en gasslekkasje på et kjøkken, og brannen spredte seg raskt i bygningen. Det tok brannmannskapene syv timer å slukke brannen. Minst 385 mennesker omkom i brannen og ytterligere 500 ble skadet.
Det fremkom raskt påstander om at handlesenteret manglet både rømningsveier og slukkeutstyr, og i tillegg til dette hadde senterets sikkerhetsvakt blitt beordret om å låse utgangsdørene for å forhindre at noen skulle utnytte kaoset til å stjele varer i butikkene. Det endte med at eier Juan Pio Paiva dømt til tolv års fengsel for å ha gitt ordre om å låse senterets dører. Hans sønn ble også idømt ti års fengsel, mens sikkerhetsvakten som hadde låst dørene fikk fem år.
Presidentvalg (USA)

Valgbarhet

Artikkel 2 i USAs grunnlov fastslår at man må være såkalt natural-born citizen («født statsborger») for å kunne bli valgt, uten at dette begrepet er definert i loven. Dette er fortolket dithen at man ikke er blitt statsborger gjennom naturalisering, men må være født på amerikansk jord. Videre må man være minst 35 år gammel og ha bodd i USA i minst 14 år.

Nominasjonsprosess

For å bli sitt partis kandidat må man få flest stemmer under partiets konvensjon. Delegatene velges til konvensjonen hovedsakelig gjennom primærvalg og såkalte caucus. Det første gruppevalgsmøtet holdes i Iowa i starten av januar, mens det første primærvalget holdes i New Hampshire uken etter. For Demokratenes del er en femtedel av delegatene ved konvensjonen ikke valgte. Disse bestemmer selv hvilken kandidat de vil stemme på, og kalles superdelegater.

Valgmannskollegiet

Presidentvalget i USA blir gjennomført ved hjelp av 51 separate valg i de enkelte delstatene og District of Columbia. Hver delstat har et antall valgmenn som tilsvarer dens representasjon av representanter (totalt 435) og senatorer (totalt 100) i Kongressen. I tillegg har  Washington D.C. tre valgmenn (siden Washington D.C. ikke har representasjon i Kongressen). I 48 delstater får vinneren av folkestemmene alle valgmennene fra denne staten. I Maine og Nebraska fordeles valgmannsstemmene etter kongressdistriktene. Den presidentkandidaten som får flest stemmer i et kongressdistrikt får en valgmann. Den presidentkandidaten som får flest stemmer i hele delstaten får de to siste valgmennene.
Delstatene som har flest valgmenn er California med 55, Texas med 38 og New York og Florida med 29 hver.
Valgmennene (elektorer) danner det såkalte valgmannskollegiet (Electoral College), som imidlertid ikke møtes, men hvis elektorer avgir stemmene sine i sine respektive hovedsteder. Dette finner sted første mandag efter annen onsdag i desember i valgåret.
Noen, men ikke alle, delstater forplikter elektorene til å stemme på presidentkandidaten velgerne har utpekt, og det er skjedd en rekke ganger at et mindre antall har avgitt slike «avvikende» stemmer. Under valgene i 2016 avholdt ti elektorer seg fra å stemme eller avga stemmer for andre kandidater enn befolkningen i delstaten deres hadde valgt. Det er det største antallet i valghistorien. Både Hillary Clinton og Donald Trump tapte stemmer på denne måten. Antallet valgmenn som representerer hver stat blir avgjort av folketallet på grunnlag av sist gyldige folketelling, som blir foretatt hvert tiende år. For valgene i 2012, 2016 og 2020 gjelder tallene fra folketellingen i 2010.
Ohře

Elveløp

Ohře har sitt utspring i Bayern, ved foten av Fichtelgebirge i nærheten av landsbyen Weißenstadt. Etter om lag 60 km krysser den grensen til Tsjekkia. Her flyter den 256 km i nordøstlig retning, før den munner ut i Elben ved Litoměřice.
Curia

Curia betegnet i tidlig romersk historie en underavdeling av folket, eller en stamme. Ordet ble etterhvert også brukt om stedet der stammen eller gruppen møttes for å diskutere viktige saker. Etymologisk stammer ordet kanskje fra det gammellatinske uttrykket co-viria («samling av menn»).
Til å begynne med var det 30 curieavdelinger, trolig bare for patrisiere. Disse avdelingene dannet grunnlaget for comitia curiata, der avstemningene ble gjort etter curier.
Curia Hostilia i Roma var bygningen der det romerske senat møttes. Senatet var opprinnelig et råd av de eldste (senex betyr «gammel mann») i stammene som utgjorde romerfolket, men ble med republikkens vekst et stadig mektigere organ hovedsakelig av patrisiere og posisjoner som gikk i arv. Ettersom riket vokste fikk alle byer som fikk status som municipium sitt eget senat etter modellen fra Roma.
I keisertiden betegnet Curia enhver bygning der de lokale myndigheter holdt hus og holdt sine møter og høringer, og ordet omfattet etterhvert også dem som arbeidet der, som ble kalt curiales.
Med Vestromerrikets fall i 476 gikk begrepet ut av bruk for verdslige institusjoner, men i geistlig sammenheng brukes ordet fortsatt: den romerske kurie er navnet på den katolske kirkes sentrale forvaltningsorgan.
Lucky Strike (snus)

Lucky Strike-snus fåes som posesnus (porsjonsnus) og løssnus i Norge. Tobakksvaren produseres i Sverige for British American Tobacco. Pakningen finnes i «original», «White Portion», «white portion mini» (9,6 g, mini portion selges kun i Sverige) og «Strong Portion».
Lucky Strike-snus ble lansert for første gang i verden i Sverige og Sør-Afrika i mai 2005.

Innhold

Lucky Strike «White Portion» har en nettovekt på 19,2 g og inneholder 24 porsjoner.  Lucky strike Original porsjon er 1 gramsposer i boxer à 24 stk. Lucky strike white mini portion har en nettovekt på 9,6 g og selges i boxer a 24 stk.
Muflon

Muflon (Ovis orientalis) er en europeisk villsau som ansees å være en av tamsauens forfedre. Den stammer fra øyene Korsika, Sardinia og Kypros, men er også introdusert på det europeiske kontinentet. Arten holder til i fjellandskap, vanligvis over tregrensen.

Norge

Muflon finnes ikke viltlevende i Norge, men det er åpnet for jakt for å hindre eventuell etablering, fordi arten regnes som en såkalt «dørstokkart». Jakt på muflon er tillatt i hele landet mellom 25. september og 23. desember.
Cyatholipidae

Utseende

Små (kroppslengde 1-4 mm), slanke og svært langbeinte edderkopper. De åtte øynene er gruppert med to relativt store foran, et par et stykke bak disse og et par øyne tett sammen på hver side. Bakkroppen er trukket ut til en spiss, denne er over spinnvortene slik at disse blir liggende omtrent midt under bakkroppen. De lange beina er uten pigger. Hannens pedipalper (sekundære kjønnsorganer) er temmelig store.

Levevis

Disse edderkoppene lever mest i fuktige, høyereliggende skoger, men familien forekommer også i tørrere og åpnere habitater som savanne. De fleste bygger flate, mattelignende fangstnett og henger på undersiden av disse. De kan være ganske tallrike oppe i vegetasjonen der de finnes.

Utbredelse

Familien er utbredt i Afrika inkludert Madagaskar, i Australia og på New Zealand. Dessuten finnes det én art på Jamaica.
Dessuten er det kjent fossile arter fra Baltisk rav (rundt 40 millioner år gammelt).